Konstabel op Kaapse Vlakte doodgeskiet; 2 gewondArgieffoto (StevePB, Pixabay) ŉ Polisiekonstabel is Sondag in die vroeë oggendure op die Kaapse Vlakte doodgeskiet en nog twee polisiebeamptes is gewond terwyl hulle in die misdaadgeteisterde Delft aan diens was. Dié voorval kom kort nadat die weermag op die Kaapse Vlakte ontplooi is in ŉ poging om die skrikwekkende misdaadvlakke in dié gebiede onder beheer te bring. Kapt. FC van Wyk, woordvoerder van die polisie, sê die polisiebeamptes was vanoggend besig met misdaadvoorkomingspligte toe ŉ verdagte op hulle losgebrand het. Een van die beamptes is doodgeskiet en twee ander ernstig gewond. Die verdagte het op die vlug geslaan. Toe ŉ tweede patrollievoertuig op die skietery reageer, het dieselfde verdagte ook op dié voertuig losgebrand. Die beamptes het teruggeskiet en ŉ 24-jarige verdagte is gewond. Beamptes het beslag gelê op die vuurwapen wat in sy besit gevind is. Hy word tans in ŉ hospitaal onder polisiebewaking behandel. “Lede van die betrokke polisiestasie ontvang tans berading,” sê Van Wyk. Intussen is nog polisiebeamptes ontplooi in die gebied waar die skietery gebeur het. Die naam van die 32-jarige polisiekonstabel wat doodgeskiet is sal bekendgemaak word sodra al sy naasbestaandes in kennis gestel is.